Virallinen lehti nro C 096 , 08/04/1999 s. 0001



KIRJALLINEN KYSYMYS E-3707/97 esittäjä(t): Ulf Holm (V) komissiolle (19. marraskuuta 1997) Aihe: EU:n tuki autoteollisuudelle Lehtitietojen mukaan EU tukee Jaguar-autojen valmistajaa runsaalla miljardilla kruunulla uuden automallin edelleen kehittämisessä. Auton myyntihinta lienee runsaat miljoona kruunua. komission puheenjohtaja Santerin lehdistöpäällikkö Colin Cook on todennut, että avustus auttaa Jaguaria "valtaamaan alaa BMW:n 5-sarjan kaltaisten autojen luokassa". Jaguarit ovat laajalti tunnettuja muun muassa ylellisyydestään ja suuresta polttoaineenkulutuksestaan. 1. Mitä muita autonvalmistajia EU tukee taloudellisesti, ja kuinka suurilla summilla? 2. Katsooko komissio, että on soveliasta tukea sellaisen loistoauton kehittämistä, johon EU-kansalaisten ylivoimaisella enemmistöllä ei ikinä tule olemaan varaa? 3. Katsooko komissio, että polttoainetta paljon kuluttavien autojen - kuten muun muassa Jaguarin - kehitystyötä voidaan jatkaa Amsterdamin sopimuksen tultua voimaan, vaikka sopimukseen sisällytetyn "kestävän kehityksen" olisi oltava etusijalla EU:n politiikassa? Komission jäsenen Karel Van Miertinkomission puolesta antama täydentävä vastaus (18. syyskuuta 1998) Täydentävä vastaus sisältää tiedot, joita arvoisa parlamentinjäsen pyysi kysymyksensä 1 kohdassa. Portugalissa vuosina 1994-1999 sovellettavan yhteisön II tukikehyksen ja erityisesti teollisuuden tukiohjelman PEDIP II nojalla myönnetään julkista tukea 97:lle autoteollisuuden hankkeelle (CAE 34100, 34200, 34300). Marraskuun 1997 loppuun mennessä tukea oli hyväksytty yhteensä 310 miljoonaa ecua, joista 235 miljoonaa oli maksettu tuensaajille. Euroopan aluekehitysrahaston osuus yksittäisten tukiohjelmien rahoituksesta on 75 prosenttia. Tämän lisäksi komissio osallistuu Euroopan aluekehitysrahastosta rahoitettavan ja tavoitteen 1 kohdealueita Italiassa koskevan vuosien 1994-1999 teollisuuden tukiohjelman puitteissa Italian lain 488/92 rahoittamiseen. Kyseinen laki koskee yleistä tukijärjestelmää, jonka tarkoituksena on tukea epäsuotuisille alueille tehtäviä tuotantoinvestointeja. Italian viranomaiset ovat ilmoittaneet kyseisen järjestelmän puitteissa viisi suurta hanketta (investoinnit yli 15 miljoonaa ecua): kolme FIAT Auton hanketta (635 miljoonan ecun investointi, josta julkisen tuen osuus on 104 miljoonaa ecua), yhden FIAT Ivecon hankkeen (16 miljoonan ecun investointi, josta julkisen tuen osuus on 4 miljoonaa ecua) ja yhden Isotta Fraschinin hankkeen (20 miljoonan ecun investointi, josta julkisen tuen osuus on 10 miljoonaa ecua). Komissio tutkii parhaillaan näitä hankkeita. Myös kaksi Espanjassa toimivaa autoalan yritystä on saanut tukea Euroopan aluekehitysrahastosta (Fabrication des Automobiles Renault España SA ja Suzuki Manufacturing Spain SA). Espanjan viranomaisten seurantakomitealle 14. heinäkuuta 1998 toimittamien tietojen mukaan toimintaohjelman "Incentivos Regionales" puitteissa tukea on myönnetty 1. tammikuuta 1994 ja 31. joulukuuta 1997 välisenä aikana 890 527 400 pesetaa (noin 5,3 miljoonaa ecua) Suzuki Ciudad Realille, 576 217 739 pesetaa (noin 3,43 miljoonaa ecua) Renault Sevillalle ja 1 628 416 865 pesetaa (noin 9,69 miljoonaa ecua) Renault Valladolidelle.